text: Vejret forhindrer helikopterhjælp til motorvejsulykke
  05 december 2014 kl. 10.48
  Dårligt vejr forhindrer, at lægehelikopter kan yde assistance ved storulykke på motorvej.
  17 personer var fredag morgen involveret i en alvorlig trafikulykke på motorvejen syd for Horsens, men beredskabet har ikke kunnet få hjælp at akutlægehelikopteren.
  - Det har ikke været muligt for helikopteren at flyve på grund af dårligt vejr, fortæller Else Ammitzbøll, der er præhospital chef i Region Midtjylland.
  Regionen, som står for den præhospitale indsats i forbindelse med ulykker - det vil sige ambulanceindsats og indsættelse af lægehelikopter - har ifølge Else Ammitzbøll sendt seks ambulancer og tre akutlægebiler til ulykkesstedet.
  - Det er en meget voldsom ulykke, og vi har indkaldt beredskab fra både Region Syddanmark og Region Midtjylland, fortæller Else Ammitzbøll til Ritzau.
  